Marcalt maailmale: Räpased ökoinimesed
Räpased ökoinimesed
Juhtus nii, et kuna kõigil oli meie esimesel ühistukoosolekul suu vett täis ja ainuke, keda sugulussuhete põhjal mõjutada sai ühistu vedamist enda kätte võtma, oli L, siis nüüd on meil olemas väike piilumisvõimalus kõigi teiste kanalisatsiooni ehk siis omab L ülevaadet terve maja korterite veekulust. Eile oli seoses kuu lõpuga taas see tore piilupäev ning kui eelmine kord pidasime seda mingiks sissekolimissegadustega seotud anomaaliaks, siis nüüd selgub, et me kasutame keskmiselt umbes poole vähem vett kui ülejäänud korterite elanikud. Eelmisest korterist mäletan, et rekordkogus kuus oli 4 ja pool kanti ning seda siis kui laps oli väike ja teda tuli vannitada (nüüd käib ta duši all). Hiljem on meie keskmine kulu nii 3 poole kandi peale jäänud. Võrdluseks võib tuua, et üksik vanem naine, kes meie vanasse korterisse kolis, kasutab nii 7 kanti vett kuus (ma saan ka tema arvetele netis siiani ligi ja kunagi võrdluse mõttes piilusin). Meie majas elav lastetu paarike on kahe kuuga suutnud kulutada rekordilised 22 kanti - sealne pereisa on ameeriklane ja seal teatavasti võetakse dušši vähemalt 2 korda päevas nii et see ehk veidi seletab seda. Et nagu kuidagi piinlik hakkab - mis me oleme mingid räpakotid või? No meil on A klassi pesumasin aga ilmselt on selline enamikul, samas on mul pidevalt teema, et pesumasinat ei saa täis (ses mõttes, et pestakse ju värvide järgi ja musta pesu võib olla aga kui "komplekti" kokku ei saa, on jama) ja mingi kahe särgi ja paari pükste pärast seda ju käima ei pane. Enamik ilmselt paneb? Ühe naabri pesumasin undab üsna kuuldavalt igal õhtul, tal on kaks väikest last ka aga isegi beebiga ei olnud mul seda teemat, et masin peaks kogu aega töötama - lapse riided on üsna väiksemahulised ning neid oli piisavalt palju ka, et alati oleks vahetuskomplekt võtta ja no mähkmed pidasid ikka midagi kinni ka. Iseasi, kui tõesti kasutad pestavaid mähkmeid aga üheks põhjuseks, miks mina neid kasutada pole soovinud ongi just see, et sel juhul peaks pesumasin kogu aeg töötama. Ennast peseme ikka ka vahel, kuigi tegelikult on enamik L-i sõpru punkarid ja need ju teadagi on üks kaltsakate kamp ning mul eriti sõpru pole, ehk on sinna see koer maetud? See oli tegelikult siiski naljana mõeldud...Hommikul lugesin karikate emanda blogist, kes kirjutab enam-vähem samast asjast aga just vastupidise nurga alt, et tema näiteks duši all seebitamise ajal laseb veel voolata. Mina nii ei tee. Mind kohe füüsiliselt häirib kui kuskil vesi kasutuseta lahiseb või tilgub. Hambaid ma ei pese ka voolava vee all vaid lasen kõigepealt loputusvee tassi. Selle minu kombe üle naerab isegi L. Mäletan, et kodus ema pesi pead kah kausis, loputusvett kannuga pähe valades - tema väitis, et nii on parem. Mina niimoodi ei saanud, erinevalt emast olid mul vist liiga pikad juuksed selle jaoks. Elektriga on vist enam-vähem samad lood - arved on kuidagi kahtlaselt väiksed aga eks ma käin pidevalt ja passin peale kah, et põrandaküte ei töötaks kui kedagi vannituppa minemas pole ja kustutan toast lahkumisel sekundi täpsusega tulesid. Ja meenub, et kui ma kord puhkusereisil käies elasin ühes toas neiuga, kes telefonilaadijat pidevalt seinas hoidis, tekitas see mulle peaaegu füüsilist valu...Mingiks ökoinimeseks ma ennast see-eest ei pea kuigi eeldusi ilmselt oleks - mingist hetkest kaalub mugavus ikka öko üle (n. ise toidupoolise kasvatamine), või siis hind, mis mõnede toodete (n. toidud) puhul ületab minu taluvuspiiri.
Nalja kah. Ikkagi minu geenid! Istub laps koos enam-vähem samaealise sugulasega söögilauas, sugulane võtab suust nätsu, paneb selle taldrikuäärele ja hakkab sööma. Minu laps vaatab seda pika pilguga, osutab nätsule ja pistab kisama: "Mis asi see on??! ÖÄKKKKK! Jälk! Võta see ära!" Kusjuures vähemalt kodunt pole ta sellist reaktsiooni õppinud, sest meil ometigi ei saaks selliseid situatsioone tekkida.
rääkis Marca at 10:39
KR 11:18 AM
Moodne pesumasin peaks tegelikult doseerima vett pesu kaalu järgi. Ehk siis kui on vähe pesu sees, siis kulub ka vett vähem:)
Anonüümne 8:51 PM
Mitte et ma vee voolamist eriliselt pooldan, aga seose mõttes oleks sama, kui elektri puhul peale asja äravaatamist tuli kohe surnuks teha.
Nõme on hoopis see, et vesi pole enam tasuta nagu viimased 100 000 aastat. vaid minu veega solistamine täidab mingite prantsalaste taskuid kes omavad veepuhastusjaama. See ei ole normaalne.
karikate emand 1:44 PM
Äääää, ausõna, mind ka häirib, kui vesi kasutuna tilgub. Ma olen iga kord hädas, kui pean otsustama, kas lasta kraanil veidi joosta, et tuleks potti kuum vesi, mida pliit ei pea nii palju kuumutama, või lasta potti vesi nagu tuleb (ja tuleb ta alguses alati külmem) ja siis jääb kuumutamine pliidi teha. Olen lugenud, et energiat kulub ikkagi vähem, kui kuum vesi kraanist potti lasta... Aga kahju on veel niisama joosta lasta ikka, isegi 10 sekundit.
Ja hammaste pesemise ajal panen ikka vee kinni, issand, see on ju oma 3 minutit ja ega ma sinna alla ronima mahu :)